尚方崖赴劉次山館見過
作者：張埴
朝代：宋

paragraphs: 梅陰踏雨拾落花，鴉鴉溪上來筍車。
插頭林隙不敢問，怕是天落山人家。
入門滿衣花雨濕，執手無言惟作泣。
十年塵土不可詩，頂破飯顆山頭笠。
呼兒剪韭爲杯盤，脫套一段春宵歡。
連州政自厭百舌，幾語換詩春風寒。
如今尚父何須釣，遇是青山且吟嘯。
溪翁說到白髮今，前度桃花也陪笑。
故人不解贈馬鞭，長吟相送吾廬前。
丁寧傳語東道主，記得石鼎新詩聯。